ઈસ્લામાબાદ- પાકિસ્તાનમાં ભારતીય હાઈ કમિશનર અજય બિસારીયાએ સરહદી વિસ્તારમાં આવેલા શીખ તીર્થસ્થાનની મુલાકાત લીધી હતી. એવું માનવામાં આવે છે કે, ભારતના ડેરા બાબા નાનકથી પાકિસ્તાનમાં ગુરુદ્વારા દરબાર સાહેબ કરતારપુર સુધી એક કોરિડોર ખોલવા માટેના પ્રયાસના ભાગરુપે આ મુલાકાત લેવામાં આવી હતી. ઉલ્લેખનીય છે કે, પંજાબ સરકારના પ્રધાન અને પૂર્વ ક્રિકેટર નવજોતસિંહ સિદ્ધુએ તેની પાકિસ્તાન યાત્રા દરમિયાન પાકિસ્તાનના સેનાધ્યક્ષ જનરલ કમર જાવેદ બાજેવા સાથે મુલાકાત કરી હતી. જે દરમિયાન કમર જાવેદ બાજવાએ તીર્થ કોરિડોર ખોલવાના સંકેત આપ્યા હતા તેમ માનવામાં આવી રહ્યું છે.